b'\n_START_ARTICLE_\nPhiladelphia Quakers\n_START_SECTION_\nZgodovina\n_START_PARAGRAPH_\nMo\xc5\xa1tvo Pittsburgh Pirates, tretje ameri\xc5\xa1ko mo\xc5\xa1tvo v ligi NHL, je obetavno za\xc4\x8delo svoje igre v ligi NHL in se v dveh od svojih prvih treh sezon prebilo v kon\xc4\x8dnico Stanleyjevega pokala. Mo\xc5\xa1tvo pa je kmalu padlo na trdna tla, tako na ledu kot na blagajni za vstopnice. Tudi prodaja kluba novemu lastniku, tihotapcu z alkoholnimi pija\xc4\x8dami Billu Dwyerju, ni prinesla izbolj\xc5\xa1anja. Medtem ko se je delni\xc4\x8darski trg leta 1929 sesul, situacija pa se je \xc5\xa1e stopnjevala z veliko depresijo, so se lastniki zna\xc5\xa1li v polo\xc5\xbeaju, ko so bili primorani prodati vse svoje zvezdnike. Do konca sezone 1929/30 je klub zabele\xc5\xbeil \xc5\xbee 400.000 dolarjev dolgov, njihova dvorana Duquesne Gardens pa ni ve\xc4\x8d zadostovala kriterijem lige NHL. Promotor boksa Benny Leonard, Dwyerjev prvi mo\xc5\xbe, je tedaj zaprosil za dovoljenje za preselitev kluba v Filadelfijo, kjer bi se po novem imenoval Quakers, po zgodovinsko pomembni verski skupnosti Quaker. Sprva so na\xc4\x8drtovali, da bodo klub v Filadelfijo preselili le za\xc4\x8dasno, dokler ne zgradijo nove dvorane v Pittsburghu._NEWLINE_Stanje v Filadelfiji ni bilo ni\xc4\x8d bolj\xc5\xa1e, saj se finan\xc4\x8dna bremena niso zmanj\xc5\xa1ala, mo\xc5\xa1tvo pa je na ledu delovalo povsem jalovo. \xc5\xa0ele po treh tekmah je mo\xc5\xa1tvo prvi\xc4\x8d zadelo, po \xc5\xa1estih pa pri\xc5\xa1lo do svoje prve zmage, 30. novembra proti mo\xc5\xa1tvu Toronto Maple Leafs z 2-1. Mo\xc5\xa1tvo je sezono zaklju\xc4\x8dilo z grozovitimi 4 zmagami, 4 remiji in 36 porazi. Njihov odstotek uspe\xc5\xa1nosti je bil le .136, najni\xc5\xbeji v zgodovini lige vse do sezone 1974/75, ko je mo\xc5\xa1tvo Washington Capitals zabele\xc5\xbeilo \xc5\xa1e ni\xc5\xbeji odstotek, .131. Mo\xc5\xa1tvo se je prav tako s 4 zmagami izena\xc4\x8dilo z mo\xc5\xa1tvom Quebec Bulldogs na lestvici mo\xc5\xa1tev z najmanj zmagami v celotni NHL sezoni. Mo\xc5\xa1tvo je imelo najslab\xc5\xa1i napad (le 76 dose\xc5\xbeenih zadetkov) in najslab\xc5\xa1o obrambo (184 prejetih zadetkov) v ligi. Ob koncu sezone so v klubu sporo\xc4\x8dili, skupaj s klubom Ottawa Hockey Club, da ne bodo sodelovali v prihodnji sezoni lige NHL. S tem je mesto Filadelfija ostalo brez NHL kluba vse do sezone 1967/68, ko je za\xc4\x8del v ligi sodelovati klub Philadelphia Flyers._NEWLINE_Medtem ko se je Ottawa vrnila in \xc5\xa1e dve sezoni nastopala v ligi NHL do selitve v St. Louis in preimenovanja kluba v St. Louis Eagles, pa Quakersi niso ve\xc4\x8d postavili na noge nobenega hokejskega mo\xc5\xa1tva. Na vsakem od uvodnih sestankov lige NHL v naslednjih petih letih so povedali, da bodo zaustavili delovanje kluba za tisto sezono, nato pa so se predali in 7. maja 1936 uradno dokon\xc4\x8dno preklicali klub, potem ko jim \xc5\xa1e ni uspelo zgraditi nove dvorane. Tista nova dvorana, Civic Arena (danes Mellon Arena), ni bila zgrajena vse do leta 1961, liga NHL pa se v Pittsburgh ni vrnila vse do leta 1967 in ustanovitve mo\xc5\xa1tva Pittsburgh Penguins._NEWLINE_Syd Howe se je kot zadnji od biv\xc5\xa1ih igralcev Quakersov upokojil leta 1947.\n_START_SECTION_\nDobrodelna tekma\n_START_PARAGRAPH_\n26. januarja 2007 je AHL mo\xc5\xa1tvo Philadelphia Phantoms po\xc4\x8dastilo Quakerse med svojo doma\xc4\x8do tekmo proti mo\xc5\xa1tvu Wilkes-Barre/Scranton Penguins. Na tekmi so igralci nosili replike dresov, ki so jih nosili Quakersi v zgodnjih 30. letih. Po tekmi so drese prodali na dra\xc5\xbebi, od katere so del dobi\xc4\x8dka namenili dobrodelni organizaciji Phantoms Charities.'